32001L0031
L 130/33
JURNALUL OFÍCIAL AL UNIUNII EUROPENE
DIRECTIVA 2001/31/CE A COMISIEI
din 8 mai 2001
de adaptare la progresul tehnic a Directivei 70/387/CEE a Consiliului privind ușile autovehiculelor și ale remorcilor acestora
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/156/CEE a Consiliului din 6 februarie 1970 privind apropierea legislațiilor statelor membre referitoare la omologarea de tip a autovehiculelor și a remorcilor acestora (1), astfel cum a fost modificată ultima dată prin Directiva 2000/40/CE a Parlamentului European și a Consiliului (2) și, în special, articolul 13 alineatul (2) al celei dintâi,
având în vedere Directiva 70/387/CEE a Consiliului din 27 iulie 1970 privind apropierea legislațiilor statelor membre referitoare la ușile autovehiculelor și ale remorcilor acestora (3), astfel cum a fost modificată ultima dată prin Directiva 98/90/CE (4) și, în special, articolul 3 al celei dintâi,
întrucât:
(1)
Directiva 70/387/CEE este una dintre directivele speciale care fac parte din procedura de omologare de tip instituită prin Directiva 70/156/CEE. În consecință, dispozițiile stabilite în Directiva 70/156/CEE privind sistemele, componentele și unitățile tehnice separate ale autovehiculelor se aplică prezentei directive.
(2)
Directiva 98/90/CE a introdus cerințe de proiectare pentru treptele și mânerele cabinelor în vederea îmbunătățirii siguranței persoanelor la intrarea și ieșirea din compartimentul conducătorului auto la unele vehicule grele pentru transport de mărfuri.
(3)
Anumite modele de cabine existente deja pe piață nu pot respecta cerințele specifice introduse de Directiva 98/90/CE, deși nivelul lor de siguranță este considerat a fi echivalent. De aceea, este necesar să se redefinească în continuare cerințele tehnice pentru a permite folosirea acestor modele de cabine.
(4)
Măsurile prevăzute de prezenta directivă sunt conforme cu avizul Comitetului pentru adaptarea la progresul tehnic instituit prin Directiva 70/156/CEE,
ADOPTĂ PREZENTA DIRECTIVĂ:
Articolul 1
Anexa III la Directiva 70/387/CEE se modifică în conformitate cu anexa la prezenta directivă.
Articolul 2
(1) Începând cu 1 octombrie 2001, din motive legate de ușile vehiculelor, statele membre:
-
nu pot să refuze acordarea omologării CE sau a omologării naționale a unui tip de vehicul;
-
nu pot să interzică vânzarea, înmatricularea sau introducerea în circulație a vehiculelor,
dacă vehiculele îndeplinesc cerințele Directivei 70/387/CEE, astfel cum a fost modificată ultima dată prin prezenta directivă.
(2) Începând cu 1 decembrie 2001, statele membre:
-
nu mai pot acorda omologarea CE;
-
pot refuza acordarea omologării naționale,
pentru un tip nou de vehicul, din motive legate de ușile autovehiculelor, dacă nu sunt îndeplinite cerințele Directivei 70/387/CEE, astfel cum a fost modificată prin prezenta directivă.
Articolul 3
(1) Statele membre adotpă și pun în aplicare actele cu putere de lege și actele administrative necesare pentru a se conforma prezentei directive până la 30 septembrie 2001. Statele membre informează de îndată Comisia cu privire la aceasta.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Articolul 5
Prezenta directivă se adresează statelor membre.
Adoptată la Bruxelles, 8 mai 2001.